REGULAMENTUL (CE) NR. 138/2008 AL COMISIEI
din 15 februarie 2008
de încheiere a reexaminării intermediare parțiale a măsurilor antidumping aplicabile importurilor de placaj Okoumé originar din Republica Populară Chineză
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) („regulamentul de bază”), în special articolul 9,
după consultarea Comitetului consultativ,
întrucât:
A. PROCEDURA
1. Măsuri în vigoare
(1)
Prin Regulamentul (CE) nr. 1942/2004 (2), Consiliul a instituit o taxă antidumping definitivă pentru importurile de placaj Okoumé originar din Republica Populară Chineză. Taxele în vigoare sunt cuprinse între 6,5 % și 23,5 % pentru patru întreprinderi care trebuie să plătească taxe individuale, iar taxa reziduală este de 66,7 %.
2. Cererea de reexaminare
(2)
La 3 aprilie 2006, Comisia a primit, în conformitate cu articolul 11 alineatul (3) din regulamentul de bază, o cerere de examinare a domeniului de aplicare a măsurilor existente în scopul includerii unor noi tipuri de produse în definiția produsului.
(3)
Cererea a fost depusă de Federația Europeană a Industriei Placajului (FEIC) („solicitantul”) în numele producătorilor comunitari de placaj Okoumé.
(4)
Solicitantul a pretins că au apărut pe piață noi tipuri de produse, cum ar fi placajul constituit exclusiv din foi de lemn, cu o grosime individuală mai mică de 6 mm, având cel puțin un strat extern din Bintangor, Red Canarium, Kedondong sau lemn de altă specie, neacoperite cu o peliculă permanentă din alte materiale. Aceste produse ar trebui incluse în domeniul de aplicare a măsurilor pentru faptul că au aceleași caracteristici fizice și chimice de bază și aceleași utilizări finale ca și produsul care intră sub incidența măsurilor existente. Prin urmare, atât produsul în cauză, cât și noile tipuri de produse ar trebui luate în considerare ca un produs unic.
3. Inițiere
(5)
În urma consultării comitetului consultativ și după ce a constatat că există suficiente probe care să justifice inițierea unei proceduri de reexaminare intermediară parțială, Comisia a decis, printr-un aviz de inițiere publicat în Jurnalul Oficial al Uniunii Europene (3), inițierea unei reexaminări intermediare parțiale, în conformitate cu articolul 11 alineatul (3) din regulamentul de bază, limitată la definiția produsului în cauză.
B. RETRAGEREA CERERII ȘI ÎNCHEIEREA PROCEDURII
(6)
Printr-o scrisoare trimisă Comisiei la 5 decembrie 2007, solicitantul și-a retras cererea de reexaminare intermediară parțială a măsurilor antidumping aplicabile importurilor de placaj Okoumé originar din Republica Populară Chineză.
(7)
În conformitate cu articolul 9 alineatul (1) din regulamentul de bază, în cazul în care o cerere de reexaminare este retrasă, procedura poate fi încheiată, cu excepția cazului în care încheierea ei nu este în interesul Comunității.
(8)
Comisia a considerat că prezenta procedură ar trebui încheiată, dat fiind că ancheta nu a revelat niciun motiv care să arate că o asemenea încheiere ar afecta interesul comunitar. Părțile interesate au fost informate în consecință și li s-a acordat posibilitatea de a-și prezenta observațiile. Cu toate acestea, nu au fost primite observații de la niciuna dintre părți. În consecință, nu există niciun indiciu care să arate că încheierea procedurii nu ar fi în interesul comunitar.
(9)
Prin urmare, Comisia stabilește că reexaminarea importurilor în cauză de placaj Okoumé originar din Republica Populară Chineză ar trebui încheiată fără modificarea măsurilor antidumping în vigoare,
ADOPTĂ PREZENTUL REGULAMENT:
Articol unic
Reexaminarea intermediară parțială a măsurilor antidumping aplicabile importurilor de placaj Okoumé originar din Republica Populară Chineză este încheiată.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 februarie 2008.